የሰፋፊ እርሻ ባለቤቶች ጠቅላይ ሚኒስትሩ ዘርፉን ከአደጋ እንዲታደጉ ጠየቁ
ሦስት መቶ ሃምሳ ያህል የሰፋፊ እርሻ ልማት ባለሀብቶችን እንወክላለን ያሉ አራት ማኅበራት፣ እያጋጠሙ ባሉ ተግዳሮቶች ምክንያት ዘርፉ አደጋ ላይ እየወደቀ ስለሆነ መንግሥት መፍትሔ እንዲሰጣቸው ጠቅላይ ሚኒስትር ኃይለ ማርያም ደሳለኝን ጠየቁ፡፡ባለፈው ሳምንት በቀጥታ ለጠቅላይ ሚኒስትሩ በተጻፈው ደብዳቤ ማኅበራቱ በሥራቸው ያሉት ባለሀብቶች የመንግሥትን ራዕይና ዕቅድ ዓይተው ዘርፉ ውስጥ ቢገቡም፣ ዘርፉን እንዲደግፉ በመንግሥት የተቀመጡ አንዳንድ ኃላፊዎች የሰነቁትን አብሮ የማደግ ራዕይ ለማኮላሸት ከጫፍ እንደደረሱ ገልጸዋል፡፡ ‹‹ስለዚህ ኃላፊነት የተሰጣቸው ባለድርሻ አካላት በመንግሥት ቢሮክራሲ ውስጥ ጭምብል ለብሰው፣ ለኪራይ ሰብሳቢ ፖለቲካ ኢኮኖሚ ልዕልና ተግተው የሚሠሩና በፀረ ልማት መስመር የተኮለኮሉ አንዳንድ ኃይሎችና አሠራሮች ላይ ተገቢውን የማስተካከያ ዕርምጃ በእርስዎ በኩል ይውሰዱልን፣›› ሲሉ ተማፅነዋል፡፡አያይዘውም ባለሀብቶች በአሁኑ ወቅት ዘርፉ እየገጠሙት ነው ያሏቸውን አምስት ዋና ዋና ችግሮች ጠቅሰዋል፡፡ ወደ ሥራ ከተገባ በኃላ አጋጠሙ ያሏቸውን የፖሊሲና የመመርያ መለዋወጥ፣ የመሠረተ ልማት እጥረት፣ የመልካም አስተዳደር መጓደል፣ የፀጥታ ችግሮችና እንዲሁም የግብዓት አቅርቦት ችግሮችን በዝርዝር እንደ አብነት ጠቁመዋል፡፡ከዚህ ቀደም ለዘርፉ ሲደረጉ የነበሩ ብድርን የመሳሰሉት ድጋፎች አንድ ዓመት ለሚጠጋ ጊዜ ተቋርጠው እንደነበር ይታወሳል፡፡በተጨማሪም ከዚህ ቀደም በጋምቤላ ክልል በሚገኙ ሰፋፊ የእርሻ ልማቶች ላይ በተደረገው ጥናትና በቀረቡ ግኝቶች ምክንያት፣ በባለሀብቶቹና በዋናነት ለዘርፉ ብድሮች ሲያቀርብ በነበረው የኢትዮጵያ ልማት ባንክ መካከል ውዝግቦች ተነስተው ነበር፡፡በጥናቱ ለዘርፉ ሲሰጡ የነበሩ ብድሮች ለሌሎች ያልተገቡ ጉዳዮች ጥቅም ላይ እንደዋሉ ቢገለጽም፣ ባለሀብቶቹ ይኼን አጥብቀው ተቃውመዋል፡፡በቅርቡም መሬታቸውን ተነጥቀው የነበሩ 186 ባለሀብቶች መሬታቸው በክልሉ እንዲመለስላቸው ተደርጓል፡፡ ነገር ግን ባለሀብቶቹ በጻፉት ደብዳቤ፣ በዘርፉ አሁንም ድረስ የተወሳሰቡ ችግሮች ስላሉ ጠቅላይ ሚኒስትሩ በአፋጣኝ መፍትሔ እንዲሰጡዋቸው ጠይቀዋል፡፡ለምሳሌ ልማት ባንክ በሰፋፊ እርሻዎች ለሚሰማሩ ባለሀብቶች ብድር በመስጠት የግብር ኢንቨስትመንትን ለመደገፍ የሚሠራ የፖሊሲ ባንክ ሆኖ ሳለ፣ አሁን ግን ኃላፊነቱን እየተወጣ አይደለም ብለዋል፡፡‹‹ካስቀመጡት ፀረ ልማት አቅጣጫዎች በመነሳት የባንኩ አመራሮች በየጊዜው የሚያጋጥሙ ችግሮችን ለመፍታትና ለማለፍ ፍላጎት፣ ቅንነትና ቁርጠኝነት የተላበሱ አይደሉም፤›› ሲሉ ገልጸዋል፡፡ከመሠረተ ልማት ጋር በተያያዘ ኢንቨስትመንቶቹ የሚከናወኑባቸው ቦታዎች ላይ ያለው የመሠረተ ልማት አለማሟላት፣ ባለሀብቱን ለተጨማሪ ወጪና ልፋት እንዳጋለጠውና የተመረተውን ወደ ገበያ ለማውጣት መቸገራቸውን ጠቁመዋል፡፡በመጨረሻም ባለሀብቶቹ አሉ ያሏቸውን ችግሮች ለመፍታት፣ ሁሉም የዘርፉ ተዋናዮች ያሉበት የጋራ ኮሚቴ እንዲቋቋም ጠይቀዋል፡፡       